B4-0037, 0052, 0065, 0071 και 0094/98

Ψήφισμα σχετικά με τους Κούρδους πρόσφυγες και τη θέση της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του σχετικά με τη μετανάστευση, το κουρδικό ζήτημα, την πολιτική ασύλου και την Τουρκία,

A. επισημαίνοντας ότι ένας αυξανόμενος αριθμός υπηκόων τρίτων χωρών, οι οποίοι είναι τόσο μετανάστες για οικονομικούς λόγους όσο και άτομα που προσπαθούν να διαφύγουν από την πολιτική καταπίεση, προσπαθεί να εισέλθει σε ορισμένα κράτη μέλη της ΕΕ,

Β. επισημαίνοντας με ανησυχία τις πρόσφατες περιπτώσεις αποβίβασης στην ιταλική ακτή 1.000 περίπου μεταναστών που ταξιδεύουν σε παλιά πλοία υπό εξαιρετικά επικίνδυνες και απάνθρωπες συνθήκες, ιδίως για τις γυναίκες και τα παιδιά, ταξίδια που οργανώνονται με σκοπό το κέρδος από διεθνείς εγκληματικές συμμορίες,

Γ. επισημαίνοντας ότι τα περισσότερα από αυτά τα θύματα των εγκληματικών οργανώσεων είναι Κούρδοι, συμπεριλαμβανομένων και εκείνων που προσπαθούν να ξεφύγουν από την καταπίεση στην Τουρκία και το Βόρειο Ιράκ, καθώς και μετανάστες για οικονομικούς λόγους,

Δ. επισημαίνοντας ότι το πρόβλημα των Κούρδων και άλλων μεταναστών υφίσταται εδώ και αρκετό καιρό και αφορά ορισμένα κράτη μέλη[semigr ] επισημαίνοντας ότι, οι αιτήσεις τους πρέπει να εξετάζονται κατά περίπτωση,

Ε. λαμβάνοντας υπόψη ότι ο μόνος τρόπος για να εμποδισθεί η ανεξέλεγκτη μετανάστευση είναι η επίλυση των πολιτικών, οικονομικών και κοινωνικών προβλημάτων που την προκαλούν,

ΣΤ. εκφράζοντας τη λύπη του για το γεγονός ότι η Ένωση δεν έχει λάβει κοινή θέση επί του θέματος της μετανάστευσης και διότι καμία σημαντική πρόοδος δεν επιτεύχθηκε κατά την έγκριση της Συνθήκης του Άμστερνταμ,

Ζ. επισημαίνοντας ότι το Συμβούλιο Δικαιοσύνης και Εσωτερικών Υποθέσεων συμφώνησε, στις 4 και 5Δεκεμβρίου 1997, να ετοιμάσει πρόγραμμα δράσης για την αντιμετώπιση της πρόσφατης μαζικής εισροής Κούρδων που ζητούν άσυλο και μεταναστών για οικονομικούς λόγους από το Ιράκ και ότι το εν λόγω πρόγραμμα προβλέπεται να εγκριθεί στις 26 και 27 Ιανουαρίου 1998,

Η. επισημαίνοντας ότι η Σύμβαση του Δουβλίνου ορίζει ότι οι αποφάσεις σχετικά με το καθεστώς πρόσφυγα πρέπει να λαμβάνονται από την πρώτη χώρα ασύλου,

Θ. επισημαίνοντας ότι η εισροή προσφύγων δεν αποτελεί απλώς πρόβλημα αστυνόμευσης, αλλά πολιτικό και ηθικό ζήτημα που πρέπει να αντιμετωπισθεί με ανθρωπιά,

1. επαναλαμβάνει την ολοένα εντεινόμενη ανησυχία του για την κατάσταση των δικαιωμάτων του ανθρώπου, τον πόλεμο και την πολιτική καταπίεση που αναγκάζουν πολλούς ανθρώπους να εγκαταλείπουν τα σπίτια τους και να ζητούν άσυλο στο εσωτερικό της ΕΕ[semigr ]

2. υποστηρίζει την αλληλεγγύη και την ανθρωπιστική προσέγγιση της κυβέρνησης της Ιταλίας, ως της πρώτης χώρας ασύλου για τα πρόσφατα κύματα μεταναστών και υποστηρίζει την απόφασή της να εξετάσει με ευνοϊκή διάθεση και σε ατομική βάση τις αιτήσεις ασύλου πολιτών κουρδικής καταγωγής, λαμβάνοντας υπόψη τις ειδικές συνθήκες στις χώρες προέλευσής τους[semigr ]

3. ζητεί από το Συμβούλιο να εγκρίνει κοινή πολιτική για την αντιμετώπιση τέτοιων καταστάσεων οι οποίες προκύπτουν ολοένα συχνότερα, και να μην αρκεσθεί να προτείνει καθαρώς εθνικά μέτρα[semigr ]

4. επισημαίνει ότι η Συνθήκη του Άμστερνταμ θέτει πενταετή προθεσμία προκειμένου να μεταφερθεί στην κοινοτική νομοθεσία η πολιτική που αφορά τη μετανάστευση και το άσυλο[semigr ] εκφράζει τη λύπη του για το γεγονός ότι τούτο σήμερα εμποδίζει την ΕΕ να εγκρίνει αποτελεσματικά κοινοτικά μέτρα στους τομείς αυτούς[semigr ]

5. καλεί το Συμβούλιο να εγκρίνει αμελλητί το σχέδιο σύμβασης της Επιτροπής για τον έλεγχο των εξωτερικών συνόρων και, λαμβάνοντας υπόψη το ψήφισμά του της 23ης Οκτωβρίου 1997 ((ΣΠ της ημερομηνίας αυτής, Μέρος ΙΙ, σημείο 6)), σχετικά με την πρόταση της Επιτροπής για Κοινή Δράση σύμφωνα με το άρθρο Κ3, παράγραφος 2β της ΣΕΕ που αφορά την προσωρινή προστασία των παρά τη θέλησή τους μετακινούμενων ατόμων[semigr ]

6. τονίζει ότι πρέπει να υπάρχει δίκαιη κατανομή υπευθυνότητας μεταξύ των κρατών μελών, ούτως ώστε τα κράτη μέλη να μοιράζονται από κοινού το βάρος που δημιουργεί η εισροή ατόμων που χρειάζονται προστασία[semigr ] ζητεί από το Συμβούλιο και τα κράτη μέλη, παρά τη θέση που ελήφθη στη Συνθήκη του Άμστερνταμ, να καταβάλουν νέες προσπάθειες για την εξεύρεση τρόπων συμμερισμού του βάρους της ανθρωπιστικής υποστήριξης στις περιπτώσεις αυτές και ζητεί από την Επιτροπή να υποβάλει ειδική και συγκεκριμένη πρόταση σχετικά με το θέμα αυτό[semigr ]

7. καταδικάζει σθεναρά τις διεθνείς εγκληματικές οργανώσεις που εκμεταλλεύονται αυτήν την ανθρώπινη τραγική κατάσταση και ζητεί την ανάληψη ειδικής και συντονισμένης διεθνούς αστυνομικής δράσης για την δίωξη τέτοιων δραστηριοτήτων[semigr ] ζητεί από τα κράτη μέλη και από τα άλλα ενδιαφερόμενα κράτη να λάβουν συγκεκριμένα μέτρα, με την βοήθεια της EUROPOL, προκειμένου να καταπολεμήσουν το ρόλο που διαδραματίζει το οργανωμένο έγκλημα στην εμπορία ανθρώπων[semigr ]

8. φρονεί, ωστόσο, ότι το γεγονός πως ορισμένοι εγκληματίες επωφελούνται των καταστάσεων εξαθλίωσης για να κερδίσουν χρήματα δεν μειώνει σε τίποτα το νόμιμο δικαίωμα των διωκόμενων ατόμων να αναζητούν καταφύγιο στην Ένωση[semigr ]

9. καλεί τα κράτη μέλη, το Συμβούλιο και την Επιτροπή να καταβάλουν νέες προσπάθειες για τη διαμόρφωση κοινής εξωτερικής πολιτικής της Ένωσης ενόψει των προκλήσεων που δημιουργούνται από την καταπίεση του κουρδικού λαού και τα συνεπαγόμενα μεταναστευτικά κύματα περιλαμβανομένης και της προώθησης του κράτους δικαίου και της δημοκρατίας στις εμπλεκόμενες χώρες[semigr ]

10. επαναλαμβάνει ότι η επίλυση των προβλημάτων της κουρδικής μετανάστευσης μπορεί να επιτευχθεί μόνο με την εξεύρεση πολιτικής λύσης στις συγκρούσεις, τόσο στην Τουρκία όσο και στο Βόρειο Ιράκ και επαναλαμβάνει ως εκ τούτου την έκκλησή του για διακοπή των στρατιωτικών επιχειρήσεων στο Βόρειο Ιράκ[semigr ] ζητεί να αναλάβει η ΕΕ διεθνή πρωτοβουλία με στόχο την αναζήτηση πολιτικής λύσης στο κουρδικό πρόβλημα[semigr ]

11. ζητεί από το Συμβούλιο και τα κράτη μέλη να αναλάβουν πολιτική πρωτοβουλία και να θέσουν το ζήτημα της παραβίασης των δικαιωμάτων των Κούρδων στο πλαίσιο της Επιτροπής των Ηνωμένων Εθνών για τα Δικαιώματα του Ανθρώπου κατά το τρέχον έτος[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή καθώς και στις κυβερνήσεις της Τουρκίας, του Ιράκ, της Συρίας και του Ιράν.